b'\n_START_ARTICLE_\nTeravada\n_START_PARAGRAPH_\nTeravada (pali: therav\xc4\x81da; sanskrit: \xe0\xa4\xb8\xe0\xa5\x8d\xe0\xa4\xa5\xe0\xa4\xb5\xe0\xa4\xbf\xe0\xa4\xb0\xe0\xa4\xb5\xe0\xa4\xbe\xe0\xa4\xa6 sthavirav\xc4\x81da; doslovce, "u\xc4\x8denje starijih monaha") naziv je jedne od danas postoje\xc4\x87ih \xc5\xa1kola budizma. Nadovezuju\xc4\x87i se na grupu \xc5\xa1kola koju su pripadnici  mahayana budizma nazivali hinayana, nastala je na \xc5\xa0ri Lanki i danas je dominantna na tom otoku, kao i u Mjanmaru, Tajlandu, Laosu, Kambod\xc5\xbei i nekim drugim dijelovima jugoisto\xc4\x8dne Azije. Teravada je zapravo naro\xc4\x8dito tuma\xc4\x8denje Pali kanona (zbirke tekstova teravada budisti\xc4\x8dke tradicije), koje se razvilo u Mahavihari, glavnom manastiru Anuradhapure, stare prijestolnice \xc5\xa0ri Lanke, a kona\xc4\x8dno ju je sistematizirao Budago\xc5\xa1a u petom stolje\xc4\x87u. Teravada se smatra najstarijom do danas sa\xc4\x8duvanom budisti\xc4\x8dkom \xc5\xa1kolom, te otuda vjerojatno i najbli\xc5\xbeom izvornom Budinom u\xc4\x8denju.\n_START_SECTION_\nPovijest\n_START_PARAGRAPH_\nU vrijeme vladavine kralja A\xc5\xa1oke, budisti\xc4\x8dka zajednica se podijelila u tri glavne grupe: sthavire, mahasanghike i pudgalavadine. Me\xc4\x91u njima, sthavire su bile najaktivnije u A\xc5\xa1okinoj prijestolnici Pataliputti. \xc5\xbdele\xc4\x87i ovu granu jasno odijeliti od ostale dvije i za\xc5\xa1titi je od njihovog doktrinarnog utjecaja, A\xc5\xa1oka je sazvao budisti\xc4\x8dki sabor. Po\xc5\xa1to su bile pora\xc5\xbeene u diskusiji na saboru, hereti\xc4\x8dke zajednice su prognane iz njegovog kraljevstva. Svoje novo upori\xc5\xa1te prona\xc5\xa1le su na sjeverozapadu indijskog potkontineta, te od njih kasnije nastaje dobro poznata sarvastivada \xc5\xa1kola. Sa druge strane, A\xc5\xa1oka je kao misionarenju najvi\xc5\xa1e sklon me\xc4\x91u budisti\xc4\x8dkim kraljevima, poslao svog sina Mahindu na \xc5\xa0ri Lanku, gdje je ovaj pomogao ustoli\xc4\x8denju budizma kao dr\xc5\xbeavne religije. Tako je sredinom II. stolje\xc4\x87a pr. Kr. ova forma budizma postala poznata kao teravada. Kralj Dutthagamimi ju je dalje konsolidirao tijekom I stolje\xc4\x87a pr. Kr., a njegov naslijednik kralj Vattagamani je sponzorirao zapisivanje do tada ve\xc4\x87 uobli\xc4\x8denog Pali kanona, koji se ranije prenosio isklju\xc4\x8divo usmenim putem. Sa \xc5\xa0ri Lanke teravada se pro\xc5\xa1irila i na zemlje jugoisto\xc4\x8dne Azije, gdje se odr\xc5\xbeala sve do danas. Kolonijalna epoha i britansko prisustvo na \xc5\xa0ri Lanki doprinijelo je da teravada postane poznata i na Zapadu. Tijekom XX. stolje\xc4\x87a interes za teravada biva sve ve\xc4\x87i, tako da danas postoje uhodane mona\xc5\xa1ke zajednice i u Europi, SAD-u i Australiji.'